**«Butterflies»** (norsk: *sommerfugler*) er en norsk popsang som synges av Tone Damli Aaberge. Sangen er skrevet av Aaberge, sammen med David Eriksen, Mats Lie Skåre og Billy Burnette. «Butterflies» deltok i Melodi Grand Prix 2009 og kom på andreplass, bak Alexander Rybak og «Fairytale». Sangen lå 17 uker på VG-lista våren 2009 med en andreplass som høyeste notering.

Melodi Grand Prix
-----------------

«Butterflies» var en av 350 sanger som ble sendt inn til NRKs Melodi Grand Prix 2009 og ble plukket ut til å delta i konkurransen. Sangen ble framført av Tone Damli Aaberge og deltok i Delfinale 2 i Nordlandshallen i Bodø lørdag 31. januar 2009. Der kvalifiserte sangen seg direkte til finalen.

Finalen gikk av stabelen i Oslo Spektrum lørdag 21. februar 2009, og «Butterflies» var det åttende og siste bidraget ut på scenen. Sangen avanserte til gullfinalen og endte til slutt på en andreplass med 121 856 stemmer. Den klare vinneren dette året ble Alexander Rybak og «Fairytale» som fikk hele 747 888 stemmer.

Utdypende artikkel: Melodi Grand Prix 2009

Kontroverser
------------

Før den norske finalen reagerte flere av finalistene sterkt på det de mente var forskjellsbehandling av låtene. Det toppet seg da NRK brukte «Butterflies» som kjenningsmelodi for sendingene til Ski-VM i dagene før finalen i Oslo. Espen Hana mente det var lite gjennomtenkt av NRK og sa: «Det er helt hårreisende at NRK ikke skjønner selv at dette blir helt feil i forhold til de andre finalistene». Også vinneren Alexander Rybak mente konkurransen var urettferdig, og fikk støtte av 79 prosent av leserne i en avstemning på *VG Nett*. For å bøte på kritikken og for å gjøre det likt for alle finalistene, valgte NRK å trekke startrekkefølgen i finalen. Dette ble gjort direkte på NRK2-programmet *I kveld* fire dager før finalen, og «Butterflies» ble trukket til å delta sist.

«Butterflies» ble også anklaget for å være plagiat av Annie Lennox' «Walking on Broken Glass» fra 1992. Særlig var det stryker-arrangementet som ble hevdet å være likt den amerikanske sangen. Både Aaberge og medkomponist David Eriksen avviste plagiat-anklagene og mente likhetene skyldtes tilfeldigheter.

Listeplasseringer
-----------------

Sangen gikk inn på VG-lista og ble liggende på lista i 17 uker. Den nådde en andreplass som høyeste notering og hadde denne posisjonen i fire uker. Dette er en av de største listesuksessene til et ikke-vinnende MGP-bidrag noen gang.

* *Oversikt: De største hitene fra Melodi Grand Prix*

«Butterflies» var også kjenningsmelodi til den tyske såpeserien *Lena – Liebe meines Lebens* (norsk: *Lena, mitt livs kjærlighet*).

Referanser
----------

1. ↑  «Tone Damli Aaberge ‎– Butterflies». Discogs.com. Besøkt 19. januar 2017.
2. ↑  «VG-lista for 'Butterflies'». VG Nett. Besøkt 19. januar 2017.
3. ↑  «VG-lista for 'Butterflies'». VG Nett. Besøkt 19. januar 2017.
4. 1 2  Mari Ruus (17. februar 2009). «Melodi Grand Prix-finalister raser mot NRK». Verdens Gang. Besøkt 18. februar 2009.
5. ↑  Ellingsen og Ruus, Elisabeth Breien og Mari (18. februar 2009). «MGP-favoritt: – Konkurransen har vært urettferdig». *VG Nett*.
6. ↑  Bjørnskau, Hilde (17. februar 2009). «Finale-rekkefølgen trekkes i dag». *nrk.no*.
7. ↑  Lillerud, Anja (2. februar 2009). «MGP-bråk rundt «Butterflies»». *nrk.no*.
8. ↑  Thorkildsen, Joakim (2. februar 2009). «– Tones låt er ikke plagiat». *Dagbladet.no*.
9. ↑  «Tone Damli: Die neue Single „Butterflies" ist der Titelsong der neue ZDF-Serie „Lena – Liebe meines Lebens"» **(tysk)**. digijunkies.de. 14. oktober 2010. Besøkt 19. januar 2017.

| * v
* d
* r
Tone Damli |
| --- |
| Studioalbum | *Bliss* (2005) **·** *Sweet Fever* (2007) **·** *I Know* (2009) **·** *Cocool* (2010) **·** *Looking Back* (2012)  **·** *Di første jul* (2014) |
| Singler | «The Bliss Song» (*Bliss*) **·** «Somewhere Soft to Land» **·** «Fever» **·** «Young and Foolish» **·** «Butterflies» **·** «I Know» **·** «I Love You» **·** «Crazy Cool» **·** «Stuck in My Head» **·** «Look Back» **·** «Imagine» (med Eric Saade) **·** «Smash» **·** «Hello Goodbye» (med Erik Segerstedt) **·** «Winner of a Losing Game» **·** «Perfect World» **·** «Heartkill» **·** «Di første jul» **·** «Pinnacle» **·** «Hurts Sometimes» |
| Tv-programmer | *Idol 2005* **·** *Skal vi danse 2006* **·** *Melodi Grand Prix 2009* **·** *Melodifestivalen 2013* **·** *Melodi Grand Prix 2020* |